b'\n_START_ARTICLE_\nErik Grape\n_START_PARAGRAPH_\nErik Grape (4. huhtikuuta 1755 Ylikainuu, Ruotsi \xe2\x80\x93 26. marraskuuta 1808 Alakainuu) oli ruotsalainen pappi ja luonnontutkija._NEWLINE_Erik Grapen vanhemmat olivat Ylikainuun kirkkoherra Isak Isaksson Grape ja Margareta Fjelstr\xc3\xb6m. Grapen suku on saksalaista alkuper\xc3\xa4\xc3\xa4. Erik Grape opiskeli Uppsalan yliopistossa ja valmistui papiksi 1781. H\xc3\xa4n toimi ensin Pajalan kappalaisena, ja 1788 alkaen Enonteki\xc3\xb6n kirkkoherrana 18 vuoden ajan. Viimeksi h\xc3\xa4n ehti viel\xc3\xa4 toimia jonkin aikaa Alakainuun kirkkoherrana._NEWLINE_Enonteki\xc3\xb6ll\xc3\xa4 Grape sattui is\xc3\xa4nn\xc3\xb6im\xc3\xa4\xc3\xa4n kahta eurooppalaista tutkimusmatkailijaa vuonna 1799. Ensin saapui englantilainen Edward Daniel Clarke, jolle Grape lahjoitti kirjoittamansa kuvauksen Enonteki\xc3\xb6st\xc3\xa4 Enontekis Sokns Beskrifning. Clarke talletti sen Cambridgen yliopiston kirjastoon. Clarken l\xc3\xa4hdetty\xc3\xa4 saapui p\xc3\xa4iv\xc3\xa4\xc3\xa4 my\xc3\xb6hemmin italialainen Giuseppe Acerbi ruotsalaisen everstin A.E. Skj\xc3\xb6ldebrandin kanssa. Clarke ja Acerbi eiv\xc3\xa4t ehtineet tavata._NEWLINE_Grape antoi 1790-luvulla isorokkorokotuksen noin 40 aikuiselle saamelaiselle. Yksik\xc3\xa4\xc3\xa4n heist\xc3\xa4 ei sairastunut, vaikka tavallisesti puolet sairastuneista kuoli._NEWLINE_Erik Grape ja Elisabet Margareta Turdfjaell vihittin Pajalassa 15. helmikuuta 1787. Heille syntyi ainakin kahdeksan lasta._NEWLINE_Grapen pit\xc3\xa4j\xc3\xa4nkuvaukseen sis\xc3\xa4ltyy my\xc3\xb6s kuvaus Enonteki\xc3\xb6n linnustosta.'